元質偶招客飲爲賦此篇
作者：李流謙
朝代：宋

paragraphs: 曉風吹花枝，曉雨濯花色。
裁綴爲好春，天公不遺力。
啼禽彊領解，對花語移日。
世事豈易料，搔首鬢毛白。
名園適幽爽，韶序屬芳淑。
主人雅好客，力能管風物。
酒如瀉江波，紫翠映華席。
我友不可揀，一一如珪璧。
遠者渺雲海，近者接肘腋。
能來共一醉，我亦有行役。